Indsatsleder
En indsatsleder er en person, der er tilknyttet brandvæsenet som øverste leder på et brand- eller ulykkessted. De fleste indsatsledere er fuldtidsansatte i brandvæsnet, hvor de til dagligt er ledere og udfører brandsyn.
Når brandvæsnet alarmeres, er indsatslederen den øverste leder for brandvæsenet og har til ansvar at styre brandvæsenets indsats og koordinere indsatsen med andre myndigheder. Indsatslederen kører direkte til brandstedet i sin egen indsatsledervogn, der ofte er indrettet som en mobil kommandopost.
Ud over ledelse ved brandslukning skal indsatslederen også løse en lang række andre opgaver såsom redningsopgaver, frigørelse fra køretøjer, håndtering af uheld med farlige stoffer m.m. I mange kommuner har indsatslederen også andre serviceopgaver, eksempelvis som kommunal miljøvagt, som alarmpatrulje til tyverialarmer på kommunale ejendomme, som assistance til hjemmeplejen mv.
Reglerne for indsatslederens arbejde er fastsat i Beredskabsstyrelsens Retningslinjer for Indsatsledelse, i daglig tale REFIL. Retningslinjer for indsatsledelse definerer tre forskellige sektorer med hver deres indsatsleder. Ud over brandvæsenets indsatsleder har også politiet og sundhedsberedskabet deres egne indsatsledere.
Uddannelsen til indsatsleder er den samme i hele landet og er reguleret af Beredskabsstyrelsen. For at blive uddannet indsatsleder i brandvæsenet, skal man først uddannes til brandmand, dernæst til holdlederog til sidst kan man gennemføre den syv uger lange indsatslederuddannelse.
Uddannelsen skal vedligeholdes ved deltagelse på en række øvelser og efteruddannelsesmoduler, der fastsættes af Beredskabsstyrelsen. Dette sikrer, at den enkelte indsatsleder jævnligt får repeteret alle væsentlige dele af sin uddannelse og bliver ajourført på ny viden.


Tidligere blev en indsatsleder også kaldt en 
brandinspektør
.
